**Tájékoztató az Adatlaphoz**

1. **Az ADATLAP pontos kitöltése a kérelem elbírálást segíti és csak aláírással együtt érvényes. A kérelmező személyi adatait nyomtatott nagybetűkkel kell feltüntetni, a kérdésekre a megfelelő adatok beírásával, illetve a négyzetekbe „X” jel beírásával kell válaszolni.**
2. **Megváltozott munkaképességű személyek ellátásaira jogosu**lt az, akinek az egészségi állapota a rehabilitációs hatóság komplex minősítése alapján 60 százalékos vagy kisebb mértékű (a továbbiakban: megváltozott munkaképességű személy), és aki
* a kérelem benyújtását megelőző
	+ - 5 éven belül legalább 1095 napon át,
		- 10 éven belül legalább 2555 napon át vagy
		- 15 éven belül legalább 3650 napon át
* a társadalombiztosítás ellátásaira és a magánnyugdíjra jogosultakról szóló 1997. évi LXXX. törvény (továbbiakban Tbj.) 5. §-a szerinti biztosított volt,
* keresőtevékenységet nem végez és
* rendszeres pénzellátásban nem részesül.

**Biztosításának tartamára tekintet nélkül** jár a megváltozott munkaképességű személyek ellátása annak,

* aki iskolai tanulmányai megszűnését követő 180 napon belül biztosítottá vált, és a kérelem benyújtását megelőzően 30 napnál hosszabb megszakítás nélkül biztosított volt *(ezen jogszabályi rendelkezést azon kérelmezők esetén kell alkalmazni, akik iskolai tanulmányaik befejezését követően gyakorlatilag még nem szerezhettek a kérelem benyújtását megelőző 5 éven belül legalább 1095 nap biztosítotti időt, mert a tanulmányaik befejezésének dátuma és a kérelem benyújtásának dátuma közötti időtartam kevesebb, mint 1095 nap. Azért, hogy ezen személyek az 1095 nap hiányában is jogosultak lehessenek – az egyéb jogi feltételek fennállása mellet – a megváltozott munkaképességű személyek ellátásaira, esetükben azt kell vizsgálni, hogy a tanulmányok megszűnését követően 180 napon belül keresőtevékenységet, vagy azzal egy tekintet alá tartozó biztosítási jogviszonyt létesítettek-e, és ha igen, akkor az így keletkezett biztosítási jogviszonyban 30 napnál hosszabb megszakítás ne legyen),* vagy
* aki 2011. december 31-én rokkantsági nyugdíjban, baleseti rokkantsági nyugdíjban, rehabilitációs járadékban vagy az egészségkárosodott személyek szociális járadékaiban részesült *(amennyiben a felülvizsgálatot követően az egészségi állapota továbbra is 60% vagy kisebb mértékű).*

**A biztosítási időbe** be kell számítani a Tbj. 5. §-ában felsoroltakon túl:

* a biztosítás megszűnését követő táppénz, baleseti táppénz, terhességi-gyermekágyi segély, gyermekgondozási díj, álláskeresési támogatás folyósításának az idejét,
* a rokkantsági nyugdíj, baleseti rokkantsági nyugdíj, rehabilitációs járadék, egészségkárosodott személyek szociális járadékai és megváltozott munkaképességű személyek ellátása folyósításának idejét,
* a nyugellátásra jogosító szolgálati idő és nyugdíjalapot képező jövedelem szerzése céljából a Tbj. 34. §-a szerint kötött megállapodás alapján szerzett szolgálati időt, amennyiben a megállapodást 2011. december 31-éig megkötötték.

**Keresőtevékenységnek minősül:**

* Minden olyan munkavégzés, amelyért díjazás jár, továbbá kereső tevékenységet folytatónak kell tekinteni azt a személyt is, aki külön törvény szerint **egyéni vállalkozónak minősül**, valamint aki **gazdasági társaság tevékenységében személyes közreműködés vagy mellékszolgáltatás keretében történő munkavégzés útján vesz részt**, illetve aki a **társaság vezető tisztségviselője**, vagy a **társasági szerződésben a közreműködési/munkavégzési kötelezettsége/joga fel van tüntetve**,
* Az olyan munkavégzés, amelyért jogszabály alapján **tiszteletdíj jár**, akkor minősül kereső tevékenységnek, ha a havi tiszteletdíj mértéke a kötelező legkisebb munkabér 30 százalékát meghaladja.
* A **mezőgazdasági őstermelői** igazolvánnyal folytatott tevékenység akkor minősül kereső tevékenységnek, ha az abból származó bevételt a személyi jövedelemadóról szóló szabályok szerint a jövedelem kiszámításánál figyelembe kell venni.
* A külön törvény alapján végzett **közérdekű önkéntes tevékenység** nem minősül kereső tevékenységnek.
* A külön törvény alapján **nevelőszülői jogviszony** keretében végzett tevékenység nem minősül kereső tevékenységnek.
* A **szociális szövetkezet tagja** által a szövetkezetben végzett személyes közreműködés, akkor minősül kereső tevékenységnek, ha a személyes közreműködés ellenértékeként megszerzett bevétel meghaladja a személyi jövedelemadóról szóló törvény alapján az adómentes bevétel értékhatárát.

Abban az esetben, ha a fenti jogosultsági feltételek fennállnak, azonban egyéni vállalkozói jogviszonya szünetel, megváltozott munkaképességűek ellátására csak abban az esetben jogosult, ha az egyéni vállalkozói jogviszonya megszűnt.

**3. Az adatlap 18. pontjában meghatározott hatósági bizonyítvány kiállítását az alábbiak esetén célszerű kezdeményeznie:**

* Aki egészségi állapotára, a fennálló egészségkárosodására tekintettel nem igényel rokkantsági, illetve rehabilitációs ellátást, vagy egyéb körülményei miatt (keresőtevékenység, rendszeres pénzellátás, meghatározott biztosítási idő, stb.) nem válna jogosulttá.
* Egészségi állapotáról olyan igazolással rendelkezik, amellyel már nem tekinthető megváltozott munkaképességűnek (házi orvosi, szakorvosi vélemények, illetve már nem érvényes orvosszakértői vélemény).
* Egészségkárosodását, fogyatékosságát megállapító orvosszakértői véleménye érvényessége rövid időn belül jár le.

**4.** **Az adatlap 19. pontjában meghatározott rehabilitációs kártyára jogosult** az a személy, akinek a komplex minősítés során foglalkoztathatósága:

* **rehabilitációval helyreállítható** (B1 minősítési kategória) vagy **tartós foglalkozási rehabilitációt igényel** (C1minősítési kategória), továbbá
* aki **2011. december 31-én III. csoportos rokkantsági, baleseti rokkantsági nyugdíjban, rendszeres szociális járadékban** részesült,
* **rehabilitációs járadékban** részesül.

A kártyára való jogosultság esetén a rehabilitációs szakigazgatási szerv a kérelmező adatait átadja a Nemzeti Adó- és Vámhivatal részére, aki a kártya kiállításáról gondoskodik.

A Rehabilitációs kártyával rendelkezők kedvezménye:

A munkaadó az őt - az érvényes Rehabilitációs kártyával rendelkező megváltozott munkaképességű személlyel fennálló adófizetési kötelezettséget eredményező munkaviszonyra tekintettel - terhelő adóból **adókedvezményt** vehet igénybe, melynek **mértéke** az adó alapjának megállapításánál figyelembe vett, a munkavállalót terhelő közterhekkel és más levonásokkal nem csökkentett (bruttó) munkabér, de legfeljebb a minimálbér kétszeresének **27 százaléka**.

**5.** **Az adatlap 20. pontjában szereplő** **közlekedőképesség minősítését** abban az esetben célszerű igényelnie, amennyiben az így készült szakvéleményt az alábbi hatóságoknál, a felsorolt ügyekben fel kívánja használni:

* **parkolási igazolvánnyal** kapcsolatos kérelem esetében a járási (fővárosi kerületi) hivatalnál (az *okmányirodán*);
* **gépjárműadó-mentesség** iránti kérelem esetében *a jegyzőnél (*önkormányzati adóhatóságnál);
* **személygépkocsi szerzési vagy átalakítási támogatás** esetén a megyei (fővárosi) *szociális és gyámhivatalnál*;
* **akadálymentesítési támogatás** esetén a *hitelintézetnél*.

A kérelmezőnek csatolnia kell a minősítését elősegítő és rendelkezésére álló orvosi dokumentációt és egyéb iratokat.

**6.** **Az adatlap 21. pontja szempontjából az ellátás elbírálásánál biztosítási időnek minősül**, amennyiben az Európai Unió tagállamaiban, az Európai Gazdasági Térségben szóló megállapodásban részes más államban – ideértve Svájcot is -, illetve a szociális politikai vagy szociális biztonsági egyezmény hatálya alá tartozó szerződő államban a Tbj. 5. § szerinti biztosítási jogviszonyban áll. Ilyen biztosítással járó jogviszony:

* a **munkaviszonyban** (ideértve az országgyűlési képviselőt is), közalkalmazotti, közszolgálati jogviszonyban, kormányzati szolgálati viszonyban, ügyészségi szolgálati jogviszonyban, bírósági jogviszonyban, igazságügyi alkalmazotti szolgálati viszonyban, hivatásos nevelőszülői jogviszonyban, ösztöndíjas foglalkoztatási jogviszonyban, közfoglalkoztatási jogviszonyban álló személy, a Magyar Honvédség, a rendvédelmi szervek, az Országgyűlési Őrség, a polgári nemzetbiztonsági szolgálatok, a Nemzeti Adó- és Vámhivatal hivatásos állományú tagja, a Magyar Honvédség szerződéses állományú tagja, a katonai szolgálatot teljesítő önkéntes tartalékos katona (a továbbiakban: munkaviszony), tekintet nélkül arra, hogy foglalkoztatása teljes vagy részmunkaidőben történik,
* **a szövetkezet tagja**, aki a szövetkezet tevékenységében munkaviszony, vállalkozási vagy megbízási jogviszony keretében személyesen közreműködik, kivéve az iskolaszövetkezet nappali rendszerű oktatás keretében tanulmányokat folyatató tanuló, hallgató tagját és a szövetkezetekről szóló törvényben meghatározott tagi munkavégzés keretében munkát végző tagot,
* a **tanulószerződés alapján szakképző iskolai tanulmányokat folytató tanuló**,
* az **álláskeresési támogatásban részesülő személy,**
* a **kiegészítő tevékenységet folytatónak nem minősülő egyéni vállalkozó**,
* a **kiegészítő tevékenységet folytatónak nem minősülő társas vállalkozó**,
* a **díjazás ellenében munkavégzésre irányuló egyéb jogviszony keretében** (megbízási szerződés alapján, egyéni vállalkozónak nem minősülő vállalkozási jogviszonyban) személyesen munkát végző személy - a külön törvényben meghatározott közérdekű önkéntes tevékenységet végző személy kivételével - amennyiben az e tevékenységéből származó, tárgyhavi járulékalapot képező jövedelme eléri a minimálbér harminc százalékát, illetőleg naptári napokra annak harmincad részét,
* az **egyházi szolgálati viszonyban álló egyházi személy**, kivéve a saját jogú nyugdíjast,
* a **mezőgazdasági őstermelő**, ha a reá irányadó nyugdíjkorhatárig hátralévő idő és a már megszerzett szolgálati idő együttesen legalább 20 év, kivéve
* az őstermelői tevékenységet közös igazolvány alapján folytató kiskorú személyt és a gazdálkodó család kiskorú tagját,
* az egyéb jogcímen - ide nem értve a munkavégzésre irányuló egyéb jogviszonyban munkát végző, és a választott tisztségviselőt - biztosítottat,
* a saját jogú nyugdíjast és az özvegyi nyugdíjban részesülő személyt, aki a reá irányadó öregségi nyugdíjkorhatárt betöltötte.

Amennyiben az adatlapon rendelkezésre álló hely nem elegendő a felsoroláshoz, kérjük használja az **1. számú pótlapot.**

**7. Kérjük, az alábbi iratokat szíveskedjenek csatolni az adatlaphoz**:

* Nyilatkozat a komplex minősítéshez,
* Egészségi állapotára vonatkozó összes orvosi dokumentáció,
* A kitöltött „Orvosi beutaló az NRSZH szakértői bizottságához, illetve FOB-hoz a munkaképesség-változás, a fogyatékosság véleményezése vagy a keresőképesség felülvéleményezése céljából” megnevezésű nyomtatvány,
* Amennyiben foglalkoztatott, a megalapozott komplex minősítési bizottsági vélemény kiadásához szükséges, a foglalkozás-egészségügyi alapszolgáltatás orvosának tájékoztatóját az érintett személy munkaköri feladatairól, a munkavégzés körülményeiről, kockázati viszonyairól, valamint arról, hogy egészségi állapota alapján jelenlegi munkakörében továbbfoglalkoztatható-e,
* A kérelem benyújtását megelőző 15 éven belüli munkáltatói igazolásokat, illetve a társadalombiztosítási nyilvántartásban nem szereplő jogviszonyok bizonyításához felhasználni kívánt iratokat (TB igazolvány, jövedelemigazolás, munkáltatói igazolás a munkaviszony megszűnéséről, igazolás a levont járulékokról, stb.),
* Keresőtevékenység megszűnéséről szóló, ill. a keresőtevékenységből származó jövedelmekre vonatkozó munkáltatói igazolásokat,
* Rendszeres pénzbeli ellátás megállapításáról vagy megszüntetéséről szóló határozatot,
* Mezőgazdasági őstermelő esetén őstermelői igazolványt és az érvényesített betétlapot,
* Társas vállalkozó tagja esetén társasági szerződést, valamint amennyiben munkaviszonyban áll a társas vállalkozással, munkaszerződést vagy azok hitelesített másolatát,
* Mozgásának (járásának) korlátozásáról szóló orvosi igazolás,
* A közlekedőképesség vizsgálatára vonatkozó kérelem esetén a súlyos mozgáskorlátozott személy közlekedőképességének minősítését elősegítő, rendelkezésre álló orvosi dokumentációt és egyéb iratokat,
* Nappali tagozatos iskolai tanulmányok igazolására szolgáló bizonyítvány, szakmunkás-bizonyítványt, oklevelet, leckekönyvet,
* A gondnok kirendelő gyámhivatali határozatot,
* Meghatalmazott által előterjesztett kérelemhez a szabályszerű meghatalmazást. Szabályszerű a meghatalmazás akkor, ha a kérelmező saját kezűleg írta és írta alá, továbbá tartalmazza a meghatalmazó és a meghatalmazott természetes személyazonosító adatait; valamint ha írógéppel, számítógéppel írták és a meghatalmazó, valamint a meghatalmazott aláírását két tanú igazolja.